[pic] | KOMISIJA EVROPSKIH SKUPNOSTI |

Bruselj, 29.10.2009

COM(2009)582 konč.

Predlog

ODLOČBA SVETA

o dovoljenju Republiki Latviji, da še naprej uporablja odstopanje od člena 193 Direktive 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

OZADJE PREDLOGA |

110 | Razlogi za predlog in njegovi cilji V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli uporabo posebnih odstopanj od določb navedene direktive zaradi poenostavitve postopka pobiranja davka na dodano vrednost (DDV) ali preprečitve nekaterih vrst davčnih utaj ali izogibanja plačilu davkov. V dopisu, ki ga je Generalni sekretariat Komisije prejel 3. marca 2009, je Republika Latvija (v nadaljnjem besedilu: Latvija) zaprosila za dovoljenje, da še naprej uporablja odstopanje od člena 193 direktive o DDV. V skladu s členom 395(2) Direktive o DDV je Komisija z dopisom z dne 22. septembra 2009 obvestila druge države članice o zahtevi Latvije. Komisija je s pismom z dne 24. septembra 2009 obvestila Latvijo, da ima na voljo vse informacije, potrebne za presojo zahtevka. |

120 | Splošno ozadje Pretežni delež trga lesa v Latviji imajo majhne družbe in posamezni dobavitelji, za katere se je pogosto izkazalo, da so začasna podjetja, ki jih davčna služba težko nadzoruje in so zato pogosto nosilci davčnih utaj. Najbolj običajno izogibanje davkom vključuje izstavitev računa za dobavo, ki ji sledi izginotje podjetja brez plačila davka davčnim organom, obenem pa je stranka prejela veljaven račun za odbitek DDV. Predlagana določba predvideva, da bo pri poslih z lesom prejemnik blaga in storitev v določenih okoliščinah oseba, ki je zavezana k plačilu DDV. Ta določba odstopa od splošnega pravila člena 193 direktive o DDV, ki določa, da je dobavitelj blaga ali ponudnik storitev tisti, ki je zavezan k plačilu DDV davčnim organom. V praksi zato dobavitelj blaga kupcu ne obračunava DDV, če kupec ustreza opredelitvi zavezanca za plačilo DDV. Če bi takšen kupec imel pravico do celotnega odbitka, bi istočasno prijavil in odbil DDV za dobavo; zaradi česar se DDV ministrstvu za finance dejansko ne bi plačeval. To odstopanje (ki odstopa od tedaj veljavne Šeste direktive Sveta 77/388/EGS z dne 17. maja 1977 o usklajevanju zakonodaj držav članic o prometnih davkih – Skupni sistem davka na dodano vrednost: enotna osnova za odmero (UL L 145, 13.6.1977), ki jo je brez bistvene vsebinske spremembe nadomestila direktiva o DDV)) je bilo prvotno odobreno v Aktu o pristopu iz leta 2003 ((UL L 236, 23.9.2003, str. 33) in bolj natančno v točki 1(b) poglavja 7 Priloge VIII za obdobje do 30. aprila 2005. Nato je bilo odstopanje podaljšano do 31. decembra 2009 z Odločbo Sveta 2006/42/ES z dne 24. januarja 2006 (UL L 25, 28.1.2006, str. 31). Komisija meni, da se položaj in dejstva, na katerih je temeljilo prvotno odstopanje, niso spremenili in da je prejšnje odstopanje Latviji omogočalo, da je zmanjšala tveganje davčne utaje DDV in poenostavila postopek obračunavanja davka na trgu lesa. Odstopanje je zato treba odobriti za naslednje omejeno obdobje. |

141 | Usklajenost z drugimi politikami in cilji Unije Ni relevantno. |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

219 | Ni potrebno. |

Zbiranje in uporaba izvedenskih mnenj |

229 | Zunanje izvedensko mnenje ni bilo potrebno. |

230 | Ocena učinka Cilj predloga Odločbe je boj proti davčnim utajam pri plačevanju DDV na trgu lesa v Latviji in poenostavitev obračunavanja davka, zato ima potencialno pozitiven učinek. Vendar bo učinek vsekakor omejen zaradi ozkega področja in časovno omejene uporabe odstopanja. |

PRAVNI ELEMENTI PREDLOGA |

305 | Povzetek predlaganih ukrepov Dovoljenje Latviji, da podaljša uporabo odstopanja od člena 193 Direktive o DDV glede uporabe mehanizma obrnjene davčne obveznosti za posle z lesom. |

310 | Pravna podlaga Člen 395 direktive o DDV. |

329 | Načelo subsidiarnosti V skladu s členom 395 direktive o DDV mora država članica, ki želi uvesti odstopanja od navedene direktive, pridobiti dovoljenje Sveta z odločbo Sveta. Predlog je zato skladen z načelom subsidiarnosti. |

Načelo sorazmernosti Predlog je v skladu z načelom sorazmernosti zaradi spodaj navedenih razlogov. |

331 | Ta odločba se nanaša na dovoljenje, izdano državi članici na njeno zahtevo, in ne pomeni nobene obveznosti. |

332 | Glede na omejeno področje odstopanja je posebni ukrep sorazmeren z zastavljenim ciljem. |

Izbira instrumentov |

341 | Na podlagi člena 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Odločba Sveta je najprimernejši instrument, ker je lahko naslovljena na posamezne države članice. |

PRORAčUNSKE POSLEDICE |

409 | Predlog nima posledic za proračun Skupnosti. |

DODATNE INFORMACIJE |

Klavzula o pregledu/reviziji/časovni omejitvi veljavnosti |

533 | Predlog vsebuje klavzulo o časovni omejitvi veljavnosti. |

E-4931 |

Predlog

ODLOČBA SVETA

o dovoljenju Republiki Latviji, da še naprej uporablja odstopanje od člena 193 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] in zlasti člena 395(1) Direktive,

ob upoštevanju predloga Komisije,

ob upoštevanju naslednjega:

1. V dopisu, ki ga je Generalni sekretariat Komisije prejel 3. marca 2009, je Republika Latvija (v nadaljnjem besedilu: Latvija) zaprosila za dovoljenje, da še naprej uporablja odstopanje od določb Direktive 2006/112/ES, ki ureja vprašanje, katera oseba mora davčnim organom plačati DDV.

2. V skladu s členom 395(2) Direktive 2006/112/ES je Komisija z dopisom z dne 22. septembra 2009 druge države članice obvestila o zahtevku Latvije. Komisija je z dopisom z dne 24. septembra 2009 obvestila Latvijo, da ima na voljo vse informacije, potrebne za presojo zahtevka.

3. Pretežni delež trga lesa v Latviji imajo majhne lokalne družbe in posamezni dobavitelji. Narava trga in vključenih podjetij je pripeljala do davčnih goljufij, ki jih davčni organi težko nadzorujejo. Zato je bila v latvijski zakon o DDV vključena posebna določba, ki predpisuje, da je pri poslih z lesom oseba, ki mora plačati davek, tista, za katero se opravi obdavčljiva dobava blaga ali storitev.

4. Ukrep odstopa od člena 193 Direktive 2006/112/ES, ki določa, da je v okviru notranjega sistema davčni zavezanec, ki dobavlja blago ali opravlja storitev, običajno zavezan k plačilu davka.

5. Ukrep je bil prej odobren v Aktu o pristopu iz leta 2003[2], natančneje v točki 1(b) poglavja 7 Priloge VIII k Aktu, in v Odločbi Sveta 2006/42/ES z dne 24. januarja 2006[3] v okviru tedaj veljavne Šeste Direktive 77/388/EC[4].

6. Komisija meni, da se pravno in dejansko stanje, ki je upravičevalo sedanjo uporabo zadevnega ukrepa za odstopanje, ni spremenilo in ostaja enako. Latviji je zato treba dovoliti, da ukrep uporablja v nadaljnjem omejenem obdobju.

7. Odstopanje ne bo imelo negativnih učinkov na lastna sredstva Skupnosti, pridobljenih iz DDV −

SPREJEL NASLEDNJO ODLOČBO:

Člen 1

Z odstopanjem od člena 193 Direktive 2006/112/ES se Latviji dovoli, da od 1. januarja 2010 do 31. decembra 2012 pri poslih z lesom še naprej določa prejemnika kot osebo, ki je zavezana k plačilu DDV.

Člen 2

Ta odločba je naslovljena na Republiko Latvijo.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL L 236, 23.9.2003, str. 33.

[3] UL L 25, 28.1.2006, str. 31.

[4] UL L 145, 13.6.1977.